ET Euroopa Liidu Teataja C 266/17

Nõukogu määruse (EÜ) nr 510/2006 (põllumajandustoodete ja toidu geograafiliste tähiste ja päritolunimetuste kaitse kohta) artikli 6 lõike 2 kohase taotluse avaldamine

2009/C 266/11

Käesoleva dokumendi avaldamine annab õiguse esitada vastuväiteid vastavalt nõukogu määruse (EÜ) nr 510/2006 artiklile 7. Komisjon peab vastuväited kätte saama kuue kuu jooksul alates käesoleva dokumendi avaldamise kuupäevast.

KOONDDOKUMENT

NÕUKOGU MÄÄRUS (EÜ) nr 510/2006

„PESCA DI LEONFORTE”

EÜ nr: IT-PGI-0005-0651-03.10.2007

KGT ( X ) KPN ( )

1. Nimetus:

„Pesca di Leonforte”

2. Liikmesriik või kolmas riik:

Itaalia

3. Põllumajandustoote või toidu kirjeldus:

3.1. Toote liik (II lisa alusel):

Klass 1.6. Puuviljad, köögiviljad ja teraviljad töötlemata ja töödeldud kujul

3.2. Punktis 1 esitatud nimetusega tähistatava toote kirjeldus:

Kaitstud geograafilise tähisega „Pesca di Leonforte” virsikuid kultiveeritakse kahest kohalikust ökotüübist „Bianco di Leonforte” ja „Giallone di Leonforte”, mis ei ole loetletud riiklikus sordikataloogis.

Tarbimiseks ringlusse lubamisel peavad kaitstud geograafilise tähisega „Pesca di Leonforte” virsikutel olema järgmised omadused: värske, kahjustusteta välimus; puuduvad muljumisjäljed, mädaplekid või muud muutused, mille tõttu need oleksid tarbimiskõlbmatud. Samuti peavad virsikud olema puhtad, nähtava võõrolluseta ning mis tahes kasvustaadiumis kahjuriteta, võõra lõhna ja maitseta.

Viljaliha tihedus, mõõdetuna 8 millimeetrise teravatipulise penetromeetriga, peab olema vähemalt 4,5 kg/cm2„Giallone di Leonforte” ökotüübi puhul ja vähemalt 3,5 kg/cm2„Bianco di Leonforte” ökotüübi puhul; lahustuvate kuivainete sisaldus peab olema 11–13 Brixi kraadi, vilja kaal 100–350 grammi. Vilja kuju peab olema ümar, poolkerad on asümmeetrilised; „Bianco di Leonforte” ökotüübi viljaliha on valge, koor on samuti valge, koorel võivad olla (kuid ei pea olema) punased triibud; „Giallone di Leonforte” ökotüübi viljaliha on kollane, koor on samuti kollane, koorel võivad olla (kuid ei pea olema) punased triibud. Viljaliha peab olema kivi külge kinnitunud.

Kaitstud geograafilise tähise võib omistada üksnes ekstraklassi ja I klassi virsikutele.

3.3. Toorained (üksnes töödeldud toodete puhul):

—

3.4. Sööt (üksnes loomse päritoluga toodete puhul):

—

3.5. Tootmise erietapid, mis peavad toimuma määratletud geograafilises piirkonnas:

Arengufaasis, mil virsik on pähklisuurune, kuid igal juhul enne juuli lõppu, tuleb virsikud katta pärgamentpaberist kotikestega füüsiliseks kaitseks patogeenide eest. Saagikoristusaeg kestab septembri esimesest dekaadist novembri esimese dekaadini. Vilju tuleb koristada käsitsi, tuleb vältida töötamist päeva kõige kuumematel tundidel ning koristatud vilju ei tohi jätta otsese päikesevalguse kätte. Viljad tuleb okstelt eemaldada eriti hoolikalt, viljavart vigastamata. Pärgamentkoti kinnitamiseks kasutatud traat tuleb eemaldada vilja vigastamata.

3.6. Erieeskirjad viilutamise, riivimise, pakendamise jm kohta:

Kaitstud geograafilise tähisega „Pesca di Leonforte” virsikuid tuleb pakendada tootmispiirkonnas, nii et need ei määrduks ega saaks muljuda transportimisel ega ülemäärase käitlemise käigus, mis võib põhjustada viljade kokkupuudet hallituse ja patogeenidega ja seega kahjustada toote kvaliteediomadusi.

Kaitstud geograafilise tähisega „Pesca di Leonforte” virsikuid tuleb müügiks esitada papist või puidust karpides või alustel või mitmesuguse suurusega korvides, mis mahutavad 0,5–6 kg vilju. Igas pakendis või partiis peavad olema samasse sorti ja kvaliteediklassi kuuluvad viljad, mis on ühesuurused ja sama küpsusastmega Sõltuvalt ökotüübist on nõutav vilja ühtlane värvus. Virsikud peavad pakendis asetsema ühe kihina ning olema üksteisest eraldatud kaitsematerjaliga. Kaitse- ja/või ehismaterjal peab olema uus, lõhnatu ja tervisele kahjutu; tuleb vältida olukorda, kus toode puutuks kokku tembeldamiseks ja/või märgistamiseks kasutatud tindi või liimiga. Pakendid peavad olema ilma igasuguste võõrkehadeta.

Iga pakend peab olema pitseeritud selliselt, et pakendi avamisel pitser murdub ning pärast pakendamist ei saa pakendi sisu muuta.

3.7. Erieeskirjad märgistamise kohta:

Märgistusel tuleb kasutada tähise logo ja Euroopa Liidu graafilist sümbolit.

Keelatud on lisada kirjeldusi, mis ei ole selgesõnaliselt ette nähtud. Siiski on lubatud kasutada viiteid kaubamärkidele, kui need ei ole toodet kiitva ja tarbijat eksitava iseloomuga.

Tähise logo koosneb ovaalist, mille sees on kujutatud Granforte monument, mis on ühtlasi Leonforte kommuuni sümbol, ning selle ees esiplaanil on paberkotis virsik. Ovaali keskosast ülalpool on esitatud sõnad „Pesca di Leonforte”, keskosast allpool on lühend I.G.P. (KGT). Ovaalil on jäme roheline serv, taust on helekollane, Granforte monument ja sõnad „Pesca di Leonforte” ja I.G.P. on rohelised, virsik ise on kollakas-oranž ja rohelise lehega, paberkoti kujutis on valge, hallide varjudega ja ümbritsetud musta joonega, teine must joon kujutab endast traati ja annab tõestust koti sulgemisest.

4. Geograafilise piirkonna täpne määratlus:

Kaitstud geograafilise tähisega „Pesca di Leonforte” virsikute tootmispiirkond koosneb Leonforte, Enna, Calascibetta, Assoro ja Agira kommuunidest, mis asuvad Enna provintsis.

5. Seos geograafilise piirkonnaga:

5.1. Geograafilise piirkonna eripära:

Piirkond, kus kaitstud geograafilise tähisega „Pesca di Leonforte” virsikuid kasvatatakse, asub Sitsiilia keskosas. Pinnas on alluviaalne, keskmise struktuuriga, pinnasekiht ulatub sügavale, seda iseloomustab savi- ja orgaaniliste ainete rikkus. Kliima on vahemereline, seda iseloomustavad kuumad, pikad ja kuivad suved ning mahedad ja vihmased talved. Kõige sademeterohkem aeg on oktoobrist märtsini. Kõnealuse piiritletud piirkonna põllumajandustootjad tulid mõttele kaitsta puudel olevaid virsikuid paberkotikestega ja nad arendasid seda töövõtet edasi; paberkotid kaitsevad vilju kahjurite eest ja võimaldavad viljadel saagikoristusajaks valmida.

5.2. Toote eripära:

Viljaliha tihedus, hiline valmimine ja paberkottide kasutamine eristavad kaitstud geograafilise tähisega „Pesca di Leonforte” virsikuid muudest sama kategooria toodetest.

Tänu sellistele omadustele võib „Pesca di Leonforte” virsikuid turule viia siis, kui muid sama kategooria tooteid ei ole enam saadaval. Saagikoristusaeg kestabki septembri esimesest dekaadist novembri esimese dekaadini. Kaitstud geograafilise tähisega „Pesca di Leonforte” virsikute eripära on juba aastakümneid olnud see, et puudel kasvavad viljad kaetakse paberkotikestega, et kaitsta neid vahemere puuviljakärbse (Ceratitis capitata) eest. Aja jooksul on sellest töövõttest kujunenud kõnealuste virsikute tootmise üks olulisemaid aspekte, mis on ühtlasi muutnud viljad mahalangemisel vastupidavamaks, sest need on kaitstud hõbedase vihmakindla pärgamentpaberist kotikesega.

5.3. Põhjuslik seos geograafilise piirkonna ja toote kvaliteedi või omaduste vahel (kaitstud päritolunimetuse puhul) või toote erilise kvaliteedi, maine või muude omaduste vahel (kaitstud geograafilise tähise puhul):

Kaitstud geograafilise tähisega „Pesca di Leonforte” tunnustamise taotlus on õigustatud tänu toote reputatsioonile ja asjaolule, et toodet teatatakse viljaliha tiheduse ja vilja hilise valmimise poolest, mis võimaldavad seda turustada aastaajal, mil virsikuid ei ole enamasti enam saada. Väga oluline roll on täita virsikukasvatajatel, sest nad peavad ise oma tootmist juhtima ning nad on täielikult teadlikud, et nende toodang on ainulaadne. Tihti abistavad neid pereliikmed, kes peavad viljade paberkottidega kaitsmiseks ööpäev läbi rasket tööd tegema. Virsikute müügist saadav tulu on kõnealuse piirkonna töötajate elutingimusi parandanud.

Juba umbes 20 aasta jooksul on „Pesca di Leonforte” virsikutel olnud märkimisväärne majanduslik mõju nii tootmispiirkonnas kui ka naaberkommuunides eelkõige iga-aastase laada ajal, mis toimub oktoobri esimesel pühapäeval prints Nicolò Placido Branciforti poolt 17. sajandil rajatud väikelinna ajaloolises keskuses. 1982. aastal korraldas toonane kommuunivalitsus esimest korda toote müügiedenduse ja väärtustamise eesmärgil sellise ürituse, et soodustada toote arendust ja tõsta Sitsiilia tarbijate teadlikust selle ainulaadse toote iseärasustest. Algusest peale on Leonforte virsikulaada eesmärk olnud edendada kõnealuse hilise valmimisajaga toodet.

Viide spetsifikaadi avaldamisele:

Taotluse esitanud asutus on algatanud riikliku vastuväite esitamise menetluse, avaldades kaitstud geograafilise tähise „Pesca di Leonforte” tunnustamise ettepaneku 11. augustist 2007. aasta Itaalia Vabariigi Teatajas nr 186.

Spetsifikaadi terviktekst on kättesaadav:

klõpsates lingil http://www.politicheagricole.it/DocumentiPubblicazioni/Search_Documenti_Elenco.htm?txtTipoDocumento=Disciplinare%20in%20esame%20UE&txtDocArgomento=Prodotti%20di%20Qualit%E0>Prodotti%20Dop,%20Igp%20e%20Stg või